RETTENS DOM (Appelafdelingen)

12. september 2007

Sag T-20/07 P

Kommissionen for De Europæiske Fællesskaber

mod

Eleni Chatziioannidou

»Appel – personalesag – tjenestemænd – pensioner – annullation i første instans af Kommissionens afgørelser vedrørende beregning af pensionsgivende tjenesteår – overførsel af nationale pensionsrettigheder«

Angående: Appel af dom afsagt af Retten for EU-personalesager (Første Afdeling) den 14. november 2006 i sag F-100/05, Chatziioannidou mod Kommissionen, endnu ikke trykt i Samling af Afgørelser, med påstand om, at denne dom ophæves.

Udfald: Appellen forkastes. Kommissionen betaler sagens omkostninger.

Sammendrag

Tjenestemænd – pensioner – pensionsrettigheder erhvervet før ansættelse ved Fællesskaberne – overførsel til fællesskabsordningen

(Tjenestemandsvedtægten, bilag VIII, art. 11, stk. 2; Rådets forordning nr. 1103/97, art. 1 og 3, og nr. 974/98, art. 14)

Da Rådets forordning nr. 1103/97 om visse bestemmelser vedrørende indførelsen af euroen, i henhold til artikel 1, både finder anvendelse på lovbestemmelser og administrative retsakter, kan den ikke fortolkes således, at den blot indeholder et princip om kontinuiteten i aftaler. Forordningen indeholder derimod et krav om neutralitet ved overgangen til euroen, der bl.a. kommer til udtryk på området for aftaler i form af princippet om kontinuiteten i aftaler, og som gælder for alle retlige instrumenter, der er omfattet af forordningens anvendelsesområde. Det følger navnlig af artikel 3 i forordning nr. 1103/97, at lovbestemmelser, som bl.a. er omfattet af denne forordning, ikke ændres på grund af indførelsen af euroen, at disse finder uændret anvendelse såvel i de tilfælde, de regulerede inden indførelsen af euroen, som i de tilfælde, de regulerer efter indførelsen af euroen. Heraf følger, at forordning nr. 1103/97 ikke forudsætter, at der foreligger et forhold i henhold til kontrakt eller uden for kontrakt, som ligger forud for indførelsen af euroen, med henblik på at anvende kontinuitetsprincippet på situationer, som er reguleret af de retlige instrumenter, der er omfattet af denne artikel.

Såfremt lovgiver eller de berørte myndigheder vil ændre indholdet af et retligt instrument, som er omfattet af anvendelsesområdet for artikel 3 i forordning nr. 1103/97, fritage fra eller fravige gennemførelsen heraf, skal der følgelig indføres en udtrykkelig ændring af dette retlige instrument. Heraf følger, at Kommissionen i overensstemmelse med forordning nr. 1103/97, efter indførelsen af euroen, uændret skulle anvende ordningen for den ajourførte gennemsnitlige omregningskurs til beregningen af pensionsgivende tjenesteår, som er indført ved de almindelige bestemmelser til gennemførelse af artikel 11, stk. 2, i bilag VIII til vedtægten, vedtaget af Kommissionen, på ansøgninger om overførsel af pensionsrettigheder erhvervet i medlemslande, som har tilsluttet sig denne valuta. Hvis Kommissionen derimod ønskede at ændre rækkevidden af dens bestemmelser, skulle den have foretaget en ændring af disse regler.

(jf. præmis 34 og 41-43)

Henvisning til: Domstolen, 22. februar 1989, forenede sager 92/87 og 93/87, Kommissionen mod Frankrig og Det Forenede Kongerige, Sml. s. 405, præmis 22-24.